DOI (digitalne identifikaciske čisło)

DOI (jendź. Digital Object identifier – digitalne znaće za elektroniske dokumenty) – znaće za elektroniske dokumenty, kotrež porno URL-znaćam njewotwisuje wot fyziskeho składowanišća dokumenta, ale trajnje z tutym zwjazane je. Zarjadniska instanca DOI-systema je International DOI Foundation (IDF), 1998 załožena powšitkownowužitna organizacija.

Wuwiwar tutoho systema a mějićel marki DOI je International DOI Foundation. Tuta institucija definuje DOI kaž sćěhowace:

digitalny identifikator za kóždy objekt duchowneho swójstwa, kotrehož nadawk je, lubowólne objekty duchowneho swójstwa w digitalnych syćach w zwisku z aktualnymi datami k tutomu objektej trajnje identifikować.

Typiski nałožowanski přikład za DOI je identifikacija elektroniskich wersijow wědomostnych publikacijow. Z DOI-čisłom publikacije móžeš z pomocu specielnych datowych bankow lochce městno w interneće namakać, z kotrehož móže so tuta publikacija aktualnje downloadować. Čisło DOI móže pak tež na přikład cyły wědomostny časopis, kapitl w knize, multimediateiju abo kompjuterowy program dóstać. 

DOI wužiwa wot CNRI wuwity standard z mjenom Handle System, kotryž zmóžnja, někajkim objektam jednozmyslne znaće připokazać, kotrež ze zapiskom w datowej bance k tutomu objektej koreluje. DOI-identifikatorojo dóstachu we wobłuku Handle System prefiks 10. W Handle Systemje so wšitke metadaty w tutym systemje registrowanych DOI-identifikatorow składuja, byrnjež so datowe banki z identifikatorami tež wot druhich institucijow abo předewzaćow registrować móhli.

 Wotkaz 

Kategorija:Identifikator